Smith is KSA se direkteur van krieketGraeme Smith. Foto: Twitter. As kolwer was Graeme Smith nou nie so elegant soos ’n Damien Martyn of ’n Herschelle Gibbs nie, maar hy het lopies geslaan. En dit is presies wat Krieket Suid-Afrika nou nodig het: Nie ’n jabroer wat na almal se pype dans nie, maar iemand wat dinge gedoen kry en nie bang is om in die proses op ’n paar tone te trap nie. Volgens mediaberigte het die 38-jarige voormalige Protea-kaptein die rol aanvaar om KSA se eerste direkteur van krieket te wees, maar dit sal egter net in ’n tydelike hoedanigheid wees omdat hy homself reeds tot kommentatorwerk in volgende jaar se Indiese Premierliga verbind het. Smith sou reeds op 1 Oktober in die posisie begin werk het, maar die aanstellingsproses het gesloer en hy het sy aansoek onttrek. Tydens Saterdag se KSA-mediakonferensie het die beheerliggaam se president, Chris Nenzani, gesê dat die oudkaptein oor ’n paar dinge ontevrede was, onder meer ’n bekommernis oor politieke inmenging. Volgens Nenzani het Smith ook nie die geskorste uitvoerende hoof van KSA, Thabang Moroe, vertrou nie. Eerste op Smith se prioriteitslys sal die toetsreeks teen Engeland wees wat op 26 Desember op SuperSportpark begin. Enoch Nkwe, wat die Proteas na Indië vergesel het, sal vermoedelik steeds die span afrig. Die moontlikheid bestaan egter dat Gary Kirsten ’n mentorskaprol sal vervul.